ভারতে যে অডিয়োবুকের বাজার ক্রমশ আকর্ষণীয় হয়ে উঠছে তা স্বীকার করে নিয়েছেন সুইডেনের বিশ্বখ্যাত অডিয়োবুক পোর্টাল স্টোরিটেল এর টিম-ম্যানেজমেন্টের প্রধান হেনরিক লিন্ডভ্যাল। গত মাসে ফ্র্যাঙ্কফুর্ট বুক ফেয়ারের উদ্বোধনী অনুষ্ঠানে তিনি জানিয়েছেন, ভারতে স্মার্টফোনের বিপুল বাজারেই অডিয়োবুকের গ্রাহক আগামী দিনে বহুগুণ বাড়ার সম্ভাবনা দেখছেন তাঁরা। হার্পার কলিন্সের কর্তা চার্লি রেডমাইনেও জানিয়েছেন, অদূর ভবিষ্যতে অডিয়োবুকের চাহিদা কমার বদলে দু'অঙ্কের সংখ্যার বৃদ্ধি আশা করছেন তাঁরা। মার্কিন মুলুকের পেঙ্গুইন র‍্যানডম হাউস অফ অডিয়োর প্রেসিডেন্ট আমান্দা ডি অ্যাসিয়ের্নোর দাবি, গত কয়েক বছরের দ্বিগুণের বেশি বেড়েছে তাঁদের ব্যবসা।